《讯程孺文》
明代·魏之璜

不得巢湖信，时询渡口居。
绕篱河路折，背郭草堂虚。
林静风惊犬，溪暄晚聚渔。
主人游未倦，闲杀半床书。

作者简介：（1568—1647）应天府上元人，字考叔。出身孤贫，卖画为生。善山水、花卉、佛像，宗宋人，不袭粉本，所画均无雷同，每月必画大士像施给寺院。书师《黄庭经》。诗亦清迥绝俗。天启七年尝与校胡正言《十竹斋书画谱》。